Fjölmenna brautskráning Háskólans í Reykjavík
498 nemendur, fleiri en nokkru sinni, voru brautskráðir frá Háskólanum í Reykjavík í dag við hátíðlega athöfn í Vodafone-höllinni að Hlíðarenda.   Þessir nemendur útskrifast með 33 mismunandi prófgráður. Um 30% útskriftarnema útskrifast með meistaragráðu og hafa aldrei svo margir meistaranemar verið útskrifaðir frá skólanum áður.
Karlar eru í meirihluta útskrifaðra eða 54% og konur eru 46% útskrifaðra. Skipting útskriftarnema er sem hér segir: 147 með meistaragráðu, 282 með bakkalárgráðu, 46 með diplómugráðu, 23 með frumgreinapróf.
Niðurstöður nýlegrar könnunar sem gerð var á meðal útskriftarnema HR sýna að þeim hefur gengið vel að fá vinnu að loknu námi. Af þeim sem hyggjast fara út á vinnumarkaðinn þegar að loknu námi, hafa tæplega 80% fengið atvinnu eða eru með atvinnutilboð. Þá leiðir könnunin ennfremur í ljós að rúm 11% útskriftarnema hyggjast fara beint í frekara háskólanám.
Mikilvægið aldrei meira
Dr. Svafa Grönfeldt, rektor HR, gerði mikilvægi háskólamenntunar að umtalsefni í ræðu sinni til útskriftarnema. Hún sagði að tilkoma HR og fjölgun háskóla á Íslandi hefði verið gríðarlega mikil vítamínsprauta fyrir háskólamenntun Íslendinga. Þannig hefðu háskólanemar á Íslandi verið rúmlega 8.000 árið 1998, en 10 árum síðar voru þeir tæplega 18.000, eða rúmlega tvöfalt fleiri.
Svafa sagði þetta undirstrika mikilvægi þess að hér yrði áfram öflugt háskólasamfélag og að aldrei hefði verið mikilvægara en einmitt nú að hlúa að því og byggja það upp af metnaði og krafti. Vel menntuð þjóð ætti margfalt meiri möguleika á að vinna sig út úr því ölduróti sem alþjóðasamfélagið væri í um þessar mundir en þjóðir sem ekki gætu byggt á slíku ríkidæmi.
Íslendingar eiga stoltir að taka þátt í samstarfi Evrópuríkja
Þorsteinn Pálsson, lögfræðingur og fyrrverandi forsætisráðherra, hélt hátíðarræðu við útskriftina. Hann benti á að Íslendingar gætu margt lært af sögunni og sjálfstæðisbaráttu þjóðarinnar.
Þorsteinn sagði að 19. öldin hefði snúist um tvennt öðru fremur: Annars vegar um menntun og þekkingu og hins vegar um að veita hingað heim alþjóðlegum straumum hugmynda um sjálfstjórn og frelsi. Af þessu gætum við lært að að þekkingaröflun og lifandi tengsl við ríkjandi hreyfingar í Evrópu væru aflvakar þjóðar í nauðum og kyndill sem lýsti á móti nýrri og bjartari framtíð.
Hann sagði að þrátt fyrir að þjóðin hefði ofmetnast þá væri ættjarðarást ekkert til að skammast sín fyrir. Hins vegar þýddi ættjarðarást ekki að við ættum að afgirða landið. Þvert á móti. Við ættum með stolti og reisn, trú og ást á landinu að taka þátt í því samstarfi okkar eigin álfu, sem verið hefði hornsteinn friðar, mannréttinda, aukinna viðskipta og verðmætasköpunar.
498 nemendur, fleiri en nokkru sinni, voru brautskráðir frá Háskólanum í Reykjavík í dag við hátíðlega athöfn í Vodafone-höllinni að Hlíðarenda.
Um 30% útskriftarnema útskrifast með meistaragráðu og hafa aldrei svo margir meistaranemar verið útskrifaðir frá skólanum áður.
Skipting útskriftarnema er sem hér segir: 147 með meistaragráðu, 282 með bakkalárgráðu, 46 með diplómugráðu, 23 með frumgreinapróf.
Af þeim sem hyggjast fara út á vinnumarkaðinn þegar að loknu námi, hafa tæplega 80% fengið atvinnu eða eru með atvinnutilboð.
Þá leiðir könnunin ennfremur í ljós að rúm 11% útskriftarnema hyggjast fara beint í frekara háskólanám.